
 21.5.2021
 BG
 Официален вестник на Европейския съюз
 L 180/114
 РЕГЛАМЕНТ ЗА ИЗПЪЛНЕНИЕ (ЕС) 2021/811 НА КОМИСИЯТА
 от 20 май 2021 година
 за изменение на приложение I към Регламент за изпълнение (ЕС) 2021/605 за определяне на специални мерки за контрол във връзка с африканската чума по свинете
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 71, параграф 3 от него,
 като има предвид, че:
 (1)
 Африканската чума по свинете е инфекциозна вирусна болест по отглежданите и дивите свине, която може да окаже сериозно въздействие върху съответната популация от животни и върху рентабилността на свиневъдството и да причини смущения в движенията на пратки от тези животни и продукти от тях в рамките на Съюза и в износа към трети държави.
 (2)
 Регламент за изпълнение (ЕС) 2021/605 на Комисията (2) беше приет в рамките на Регламент (ЕС) 2016/429 и в него се определят специални мерки за контрол във връзка с африканската чума по свинете, които да се прилагат за ограничен период от време от държавите членки, посочени в приложение I към него, в ограничителните зони, посочени в същото приложение. Областите, посочени като ограничителни зони I, II и III в приложение I към Регламент за изпълнение (ЕС) 2021/605, са определени въз основа на епидемиологичната обстановка по отношение на африканската чума по свинете в Съюза. Приложение I към Регламент за изпълнение (ЕС) 2021/605 беше изменено с Регламент за изпълнение (ЕС) 2021/687 на Комисията (3), за да се гарантират приемствеността и последователността на специалните мерки за контрол във връзка с африканската чума по свинете в Съюза след изтичането на срока на действие на Решение за изпълнение 2014/709/ЕС на Комисията (4) и началото на прилагане на Регламент за изпълнение (ЕС) 2021/605 на 21 април 2021 г.
 (3)
 Всички изменения на ограничителни зони I, II и III в приложение I към Регламент за изпълнение (ЕС) 2021/605 следва да се основават на епидемиологичната обстановка по отношение на африканската чума по свинете в засегнатите от тази болест области и на цялостната епидемиологична обстановка във връзка с тази болест в съответната държава членка, степента на риска от по-нататъшно разпространение на болестта, научнообоснованите принципи и критерии за географско определяне на зони във връзка с африканската чума по свинете и насоките на Съюза, договорени с държавите членки в рамките на Постоянния комитет по растенията, животните и храните и публикувани на уебсайта на Комисията (5). При тези изменения следва също така да се вземат предвид международни стандарти, като например Здравния кодекс за сухоземните животни (6) на Световната организация по здравеопазване на животните (кодекса на OIE) и обосновката при определянето на зоните, предоставена от компетентните органи на съответните държави членки.
 (4)
 От датата на приемане на Регламент за изпълнение (ЕС) 2021/687 насам бяха установени нови огнища на африканска чума по свинете